ORDE do 1 de outubro de 2008 pola que se clasifica como mixta a Fundación Catedral Santiago de Compostela.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/10/2008

Visto o expediente de clasificación da Fundación Catedral Santiago de Compostela, con domicilio en Santiago de Compostela.
Supostos de feito.
1. Julián Narrio Barrio, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día vinte e tres de xullo de dous mil oito, ante o notario José Antonio Cortizo Nieto, co número de protocolo mil douscentos oitenta, por José María Díaz Fernández, actuando no exercicio do seu cargo de deán presidente, en representación do Cabido Compostelano.
3. A dotación inicial da fundación é de trinta mil euros, dos que se achegan inicialmente dez mil, depositados en entidade bancaria a nome da fundación, constando en escritura pública o compromiso de achega do importe restante no prazo máximo de cinco anos.
4. Segundo consta nos artigos cinco e seis dos seus estatutos, a fundación ten por obxecto a promoción, fomento e axuda de todo tipo á catedral de Santiago de Compostela, ao seu contorno e ao seu patrimonio artístico e cultural.
En cumprimento dos fins fundacionais a fundación ten previsto desenvolver as seguintes actividades:
Realizar e promover estudos e traballos de investigación en relación coa catedral de Santiago de Compostela, elaborar e editar publicacións, organizar coloquios e campañas de divulgación e participar en reunións e eventos relacionados con estes temas.
Elaborar e acometer proxectos e programas de carácter educativo, formativo e de instrución práctica para o mellor coñecemento e promoción da catedral.
Asumir ou participar en proxectos e programas de difusión, intervención e asistencia, reforzando o contacto coa realidade, motivación e axuda á catedral, aos seus peregrinos e fieis.
5. O padroado da fundación estará integrado por Julián Barrio Barrio, arcebispo de Santiago de Compostela, como presidente; José María Díaz Fernández, deán da catedral de Santiago de Compostela como vicepresidente; Salvador Domato Búa como secretario; e por Manuel Silva Vaamonde e Manuel Iglesias Pérez como vogais.
6. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como mixta da Fundación Catedral Santiago de Compostela, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación achegada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e nove de setembro de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Catedral Santiago de Compostela, adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 1 de outubro de 2008.
José Luis Méndez Romeu
Conselleiro de Presidencia, Administracións
Públicas e Xustiza